**VELKOMMEN** til Holbergcentret

& Demensboligerne Rosenhuset



*Velkommen til* *Holbergcentret*

*Holbergsvej 18*

*4180 Sorø*

*Telefon: 57 87 66 21*

*Velkommen til Rosenhuset*

*Tokesvej 3*

*4180 Sorø*

*Telefon: 57 87 66 25*

**Velkommen til Holbergcentret**

Med denne pjece håber jeg, at kunne hjælpe dig med at besvare nogle af de mange spørgsmål der kan trænge sig på ved indflytning på et plejecenter.

Både jeg og personalet står til rådighed for at gøre indflytningen så god som mulig.  
Både du og dine pårørende vil altid kunne skrive til mig på [cacl@soroe.dk](mailto:cacl@soroe.dk) eller ringe til mig i hverdagene på 57 87 66 22.

*Med venlig hilsen*

***Camilla Clausen***

**Hvad er Holbergcentret og Rosenhuset?**Holbergcentret/Rosenhuseter beliggende i Sorø midtby. Vi bor tæt på skov og Sorø sø. Vi er tæt på Sorø busterminal og har 15 minutters gang til Sorø station. Holbergcentret er et ældre plejecenter, der er ombygget af flere omgange. Vi har både enrums og torums lejligheder.

**Holbergcentret** er et tilbud til ældre borgere, der har brug for nærhed af personale hele døgnet. Vores hus består af flere mindre afdelinger med hver deres dagligstue, hvor borgerne, såfremt man har lyst, mødes til at spise sin mad.   
Der er 32 boliger af forskellig størrelse. Huset rummer også en Café på øverste etage hvor man bl.a. kan få sig en kop kaffe eller deltage i et af de mange forskellige arrangementer der afholdes på Holbergcentret.  
**Rosenhuset** er et tilbud til borgere med demens. Vi vægter tryghed og nærhed for den demente borger. Rosenhuset er derfor et mindre sted, hvor beboeren bor i en lejlighed indrammet af to opholdsstuer. Rosenhuset har 12 boliger, hvor der er udgang til en mindre have hvor borgerne kan nyde årstiderne.

**Strategi for personalet og plejecentrene i Sorø kommune**

Vi ønsker at skabe de bedste forudsætninger for den enkelte borger som bor i plejebolig. Vi sætter borgerens liv i fokus og vil i samarbejde med borgeren skabe den bedst mulige oplevelse af meningsfuldhed, nærvær og sundhed – for derefter at bruge det som rettesnor i hverdagens samspil med borgeren.

**Værdigrundlag:**

Personalet arbejder i teams med udgangspunkt i Sorø kommunes værdier:

* Troværdighed
* Dialog, åbenhed og anerkendelse
* Engagement og arbejdsglæde.

**Det daglige liv**

Du vil som borger blive tilknyttet en afdeling og en kontaktperson. Personalet på plejecentret varetager plejen hos dig ud fra de ønsker og behov, som du har. Derfor er det vigtigt, at personalet kommer til at kende dig godt, både hvordan du ønsker at din hverdag skal være, men også hvordan du tidligere har levet. Derfor vil du og de pårørende, som du ønsker skal deltage, blive inviteret til en indflytningssamtale snarest efter din indflytning.

**Indflytningssamtale**

Ved selve indflytningssamtalen deltager du, de pårørende som du ønsker skal deltage, centrets terapeut og sygeplejerske. Din kontaktperson og lederen for centret vil ligeledes deltage. Det er nemlig vigtigt at personalet kender dig godt, så vi bedst kan hjælpe dig ud fra de ønsker og behov som du har.   
Vi drøfter bl.a. hvad du selv kan i løbet af dagen, hvad du har behov for hjælp til og hvad du godt kunne tænke dig at lave i fremtiden. I vil få udleveret et skema ”Min livshistorie” som vi håber du vil udfylde sammen med dine pårørende.

**Personalet**

Hos os kan du møde sygeplejersker, social- og sundhedsassistenter, social- og sundhedshjælpere, plejehjemsassistenter, pedel og rengøringsassistenter samt ernæring assistent. Derudover kan man møde personaler der arbejder i en Flex stilling eller er seniorjobber.

Vi er uddannelsessted for både social- og sundhedshjælpere og social- og sundhedsassistenter.

Det faste personale som du vil møde har alle en sundhedsfaglig uddannelse.

Vi har et fast korps af afløsere der hjælper til, når personalet har ferie og fridage. Vikarerne er som udgangspunkt ikke sundhedsuddannede, men de vil alle være lært op i gruppen.

**Sygeplejersker og læger ved Holbergcentret**

Sorø Kommune har et fast sygeplejeteam, bestående af fem sygeplejersker som varetager opgaven på kommunens plejecentre i dag tiden. Det tilstræbes, at det er den samme sygeplejerske, der er på hvert center, men i tilfælde af kurser, ferier mv, afløser centersygeplejerskerne hinanden.

Sygeplejersken har det sygeplejefaglige ansvar og samarbejder med både læger og plejepersonalet for at sikre, at både pleje og eventuel behandling udføres optimalt. Sygeplejersken deltager i centrets tværfaglige møder med plejepersonalet x 1 om ugen.

Sygeplejersken afholder desuden stuegang med husets egen læge hver uge. Beboere, der ikke er tilknyttet husets læge, beholder deres egen læge. Ønsker en beboer at skifte læge, kan personalet være behjælpelig med skiftet, det koster dog 220 kr. såfremt det ikke er i forbindelse med selve indflytningen..   
Uden for praksislægernes åbningstid benyttes lægevagten, hvis der er behov for lægefaglig indsats.

Om aftenen, natten og i weekenderne er der altid en sygeplejerske på vagt i kommunen, som kan tage sig af sygeplejefagligt arbejde samt akutte henvendelser fra plejepersonalet.

Hvis du eller dine pårørende har brug for at tale med sygeplejersken eller læge, kan du give plejepersonalet besked.

Sorø kommunes sygeplejekontor kan kontaktes dagligt i telefontiden kl. 8.30 - 10.30 på tlf. 57 87 66 33

**Tandlæge**

Egen tandlæge kan benyttes. Såfremt du har behov for omsorgstandpleje der skal komme her på centret skal det visiteres. Du kan kontakte myndigheden dagligt på 57 87 66 00 mellem kl. 11-12.

Kontakt til egen læge/tandlæge varetages af beboeren selv hvis man er i stand til det ellers kan din kontaktperson hjælpe dig.

Personalet har ikke ressourcer til at ledsage dig.

**Venneforening**

Holbergcentret har tilknyttet en Venneforening, som har en stor aktiv rolle i din hverdag. Du kan blive medlem af denne venneforening og når der arrangeres udflugter vil din pris blive billigere når du er medlem. Derudover står venneforeningen for mange af de arrangementer der foregår på Holbergcentret.

**Indflytning**

Da dette er dit nye hjem, vil det være en god ide, hvis du eller dine pårørende har set boligen inden indflytning, så du kan vælge den rette møblering.

Når du flytter ind i lejligheden, skal du selv medbringe alle møbler. Endvidere skal du selv sørge for ophængning af gardiner, lamper, billeder, TV o.a.

Generelt frarådes gulvtæpper.

Alle bevilgede personlige hjælpemidler skal flyttes med til din nye lejlighed på Holbergcentret/Rosenhuset.

**Vedligehold af lejlighed**

Du er selv ansvarlig for at vedligeholde lejligheden, mens du bor i den. Det betyder bl.a. rensning af riste i badeværelse og sigte på vandhaner skal du selv sørge for.

**Hvad kan der være brug for, at dine nærmeste tager sig af:**

* Privatøkonomi
* Forsikring – ansvar- og indbo. Vi anbefaler at man kontakter sit forsikringsselskab
* Avisabonnement
* Telefon
* TV – Internet – Stofa har tlf. nr. 88 30 30 30
* Digital post – evt. fritagelse
* Følgeskab til og fra læge, sygehus m.m.
* Kørsel med prøver til læge, f.eks. urinprøver
* Oprydning i skuffer og skabe
* Pyntning af lejlighed ved højtider
* Indkøb af tøj og personlige fornødenheder
* Indkøb af gaver
* Reparation og strygning af beklædning
* At tømme postkasse og handle på breve (Til- /afmelde reklamer hos postvæsenet)
* Arrangere fødselsdage/fester
* Deltagelse i hverdagen, så den bliver så hjemlig og hyggelig som ønsket.

**Rengøring af lejligheden:**

På Holbergcentret varetages den almindelige rengøring af en medarbejder som er uddannet SSH. Der bliver rengjort hver 3. uge. Du skal selv have støvsuger/Moppe og svanemærkede rengøringsmidler til rådighed. Du er velkommen til at tilkøbe ekstra rengøring hos private udbydere, såfremt du ønsker dette. Kontakten formidler du selv.

Fællesarealer og gange renholdes af Sorø kommunes TMD (Teknik Miljø og Drift).

**Vask af privat tøj**

Der er mulighed for, at du kan få vasket sit tøj/linned mod betaling. I Sorø Sundhed og Omsorg bruger vi De Forenede Dampvaskerier (DFD).

Tilmelding- og samtykke til ordningen kan modtages og underskrives i forbindelse med lejekontrakten.

Reparationer og rensning af tøj, og tøj der skal vaskes specielt, kan tilkøbes ved DFD. Specialvask kræver tilmelding til PBS.

Ved normalvask ved DFD skal tøjet kunne tåle at tørretumbles. Der er også mulighed for, at pårørende kan varetage opgaven omkring vasketøj. Personalet er behjælpelig ift. at pakke tøjet til vask og hjælpe med at lægge på plads, såfremt du ikke selv har mulighed for det.

**Medicin**

Medicin ordineres af egen læge, og administreres af dig selv eller med hjælp fra plejepersonalet.

Når det er muligt vælges der dosisdispensering, hvor det er apoteket der, mod betaling, pakker og sender medicinen ud til plejecentret.

Apoteket opkræver gebyr for udbringning af al medicin. Ved akut afhentning af medicin vil det være dine pårørende der skal hente medicinen på apoteket.

**Indkøb**

Alle indkøb varetages af pårørende

**Maden her på plejecentret**

Døgnkost består af morgenmad, frokost, aftensmad og alle mellemmåltider. Plejecentret modtager den varme mad fra køkkenet på Lundebo.

Ved ændringer eller afbestillinger aftales dette med plejepersonalet senest dagen før inden kl. 10.00.   
Der betales et fast beløb for døgnkosten hver måned - fratrukket evt. afbestillinger. Dine gæster kan spise med mod betaling og forudbestilling senest dagen før inden kl. 10.00. Måltiderne kan indtages i fællesskab eller i egen bolig.

Du kan også selv stå for kosten og lave mad til dig selv.

Personalet kan ikke være behjælpelig med at lave mad i egen bolig.

**APV – Arbejdsplads Vurdering i private hjem:**

Plejecentret er omfattet af arbejdsmiljøloven, der foreskriver at arbejdet i beboerens lejlighed skal planlægges og udføres således, at det er sikkerheds- og sundhedsmæssigt forsvarligt. Derfor skal der i samarbejde med borgeren udarbejdes en APV. APV’en er et redskab til forebyggelse af arbejdsskader hos personalet ved udførelse af pleje- og rengøringsopgaver for borgere på Holbergcentret.

APV omhandler følgende forhold:

* Forebyggelse af ulykker
* Boligens indretning
* Forflytninger og hjælpemidler
* Rengøring
* Samarbejde.

Dette medfører nogle krav til indretningen af lejligheden. Ved behov for personlig pleje og hjælpemidler, er der krav om eks. 75 cm plads omkring sengen på begge sider, ingen gulvtæpper ved brug af hjælpemidler. Dette gælder også ved toilet, vask og bruser. Hjælpemidler, som kørestol, lift o. lign. skal opbevares i lejligheden.

Får man brug for personlig pleje i sengen skal der, af hensyn til plejepersonalet, søges om plejeseng.

**Rygepolitik:**

Alle plejecentre i kommunen er røgfri. Rygning er kun tilladt i egen bolig, dog ikke mens plejepersonalet er til stede i hjemmet. Det kan være nødvendigt at tilkøbe en luftrenser i lejligheden. Dette kan aftales med din kontaktperson.

I Sorø kommune er det ikke tilladt for personalet at ryge i arbejdstiden.

**Brand**

Røg-/varmealarmer er opsat i alle lejligheder samt på alle gange og fællesarealer.

Ved aktivering af alarmer, kan det være nødvendigt, at plejepersonalet/brandvæsenet låser sig ind i din lejlighed.

***Falsk alarm bliver faktureret hos den borger, der har udløst den.***

**Penge og Værdigenstande**

Det anbefales, at penge og værdigenstande opbevares aflåst. Plejecentret kan ikke påtage sig ansvaret for dine penge og værdigenstande. Forsvinder der ting, er det op til dig og dine pårørende, hvorvidt sagen skal politianmeldes.

Værdigenstande og kontanter opbevares på eget ansvar.

Det kan anbefales, at du opbevarer dine penge og værdigenstande i en pengeboks, som kan købes i de fleste byggemarkeder.

**Økonomi**

Når du flytter ind på **Holbergcentret** udbetales pensionen som tidligere.

Der er mulighed for at søge om tilskud til boligydelse og varmetilskud m.m. efter gældende regler. Frisør/fodpleje tilmeldes evt. PBS.

Det er de pårørende som tager sig af pengesager og tilmelder til betalingsservice (PBS).

**Transport/kørselsordning**

Ønsker du at blive tilmeldt kørselsordning er personalet behjælpelig med ansøgning.

Kørsel til læge eller behandlinger: Kørselskontoret (transport til sygehus): 70 15 35 15.

Borgerservice kørselskontor (egen læge og speciallæger): 57 87 65 06.

Flextur (kørsel med egenbetaling, fysioterapi, fodterapeut, kiropraktor m.m.): 70 26 27 27.

Afdeling for hjælpemidler (kørsel til audiologisk afdeling, bandagist m.m.): 57 87 62 81.

**Tilsyn**

Sorø Kommune har indgået aftale med BDO (Kommunernes Revision) om at gennemføre uanmeldte helhedstilsyn på kommunens plejecentre.

Der foretages desuden tilsyn fra Styrelsen for Patientsikkerhed, brandsyn m.m.

**Udlejning af boligerne:**

Sker på lejekontraktsvilkår og varetages af Sorø Boligselskab DAB pr. 1. januar 2016.

Skulle der være spørgsmål i forhold til lejekontrakten kontaktes DAB på tlf.: 77 32 00 00.

***Har du spørgsmål i forhold til:***

* Indskud kan du ringe på tlf.: 77 32 00 00
* Varmetillæg kan du ringe på tlf.: 70 12 80 61 (Udbetaling Danmark)
* Boligstøtte kan du ringe på tlf.: 70 12 80 63 (Udbetaling Danmark).

**Opsigelse af lejemål**

Opsigelse af lejligheden skal ske på mail: [soroe-udlejning@dabbolig.dk](mailto:soroe-udlejning@dabbolig.dk) eller på telefon

77 32 00 00.

Opsigelsesblanket kan findes på [www.soroe.dk](http://www.soroe.dk)

**Huskeliste**

**Hvad skal du medbringe ved indflytningen:**

* Møbler, service o. lign. efter behov
* Dyne og hovedpude/gerne ekstra dyne/vaskbart
* Sengelinned
* Håndklæder – både alm. Håndklæder samt gæstehåndklæder (7-10 stk.) ca. 30 x 30 cm til brug ved nedre toilette. Skiftes dagligt
* Viskestykker
* Vasketøjskurv
* Kande til saftevand
* Evt. kladdehæfte til meddelelser
* Digitalt termometer (øretermometer)
* Engangsvaskeklude hvis du modtager hjælp til personlig pleje
* Flydende håndsæbe
* Karklude
* Køkkenruller
* Affaldsposer/store
* Støvsuger (skaft min 1,5 m) **Dette er ikke gældende i Rosenhuset**
* Kost og fejebakke (skaft min. 1,5 m) **Dette er ikke gældende i Rosenhuset**
* Mobbe/spand (skaft min. 1,5 m) evt. Vileda **Dette er ikke gældende i Rosenhuset**
* Opvaskebalje + børste
* Opvaskemiddel - miljøgodkendt
* Universalt rengøringsmiddel - miljøgodkendt
* Toiletrens - miljøgodkendt
* Toiletbørste
* Toiletpapir

**Du skal selv sørge for:**

Flytning af adresse + telefon + TV + evt. indboforsikring.

Ophængning af lamper m.m. – det er vigtigt med en god lyskilde i loftet.